32004D0211
L 073/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 6 януари 2004 година
относно установяване на списъка на трети страни и части от техните територии, от които държавите-членки разрешават вноса на живи еднокопитни и на сперма, яйцеклетки и ембриони от еднокопитни и за изменение на Решения 93/195/ЕИО и 94/63/ЕО
(нотифицирано под номер С(2003)5242)
(текст от значение за ЕИП)
(2004/211/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (1), и по-специално членове 12 и 19, i) и ii) от нея,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (2), и по-специално член 17, параграф 3, буква б) от нея,
като има предвид, че:
(1)
Член 12 от Директива 90/426/ЕИО на Съвета предвижда, че вносът на еднокопитни е разрешен единствено от трети страни или от части от тези страни, фигуриращи в списък, който следва да бъде включен в списъка на трети страни, определен съгласно разпоредбите на член 3 от Директива 72/462/ЕИО относно санитарните и ветеринарно-медицинските проблеми при внос на животни от рода на едрия рогат добитък, свине, овце и кози, както и на прясно месо или месни продукти от трети страни (3).
(2)
Решение 79/542/ЕИО на Съвета от 21 декември 1976 г. относно съставянето на списък на трети страни, от които държавите-членки разрешават вноса на животни от рода на едрия рогат добитък, свине, еднокопитни животни, овце и кози, прясно месо и месни продукти (4), бе съществено изменено, и по-специално това, че еднокопитните трябва да бъдат изключени от приложното поле на решението. Независимо от това решенията на Комисията, приети на базата на Директива 90/426/ЕИО и относно здравните условия за вноса на еднокопитни, предвиждат списъци за трети страни, на които е разрешен износът за Общността на тези животни, които се основават на Решение 79/542/ЕИО.
(3)
Правилата, регулиращи ветеринарно-санитарните условия, приложими при вноса на живи животни съгласно Директива 72/462/ ЕИО, и по-специално разпоредбите на член 3, в който има позоваване на списъка на трети страни, на които е разрешен износът на живи животни, понастоящем са предмет на преразглеждане. За тази цел Комисията прие предложение за Директива на Съвета (5), която определя здравните правила при вноса в Общността на някои живи животни и изменяща Директиви 72/462/ЕИО, 90/426/ЕИО, 92/65/ЕИО и 97/78/ЕО. В този контекст член 12 от Директива 90/426/ЕИО ще бъде изменен с оглед да се установят принципите при изработване на списък на трети държави, от които е разрешен вносът на еднокопитни.
(4)
Решение 92/260/ЕИО на Комисията от 10 април 1992 г. относно ветеринарно-санитарните изисквания и ветеринарното сертифициране за временното допускане на регистрирани коне (6), съдържа, в приложение I от него, списък на трети страни, от които държавите-членки разрешават временното допускане на такива животни и установява санитарните групи трети страни.
(5)
Решение 93/195/ЕИО на Комисията от 2 февруари 1993 г. относно ветеринарно-санитарните условия и ветеринарното сертифициране при повторното въвеждане на регистрирани коне за надбягвания, спортни състезания и културни прояви, след временен износ (7), съдържа в приложение I към него списък на трети страни, от които държавите-членки разрешават повторно въвеждане на тези животни.
(6)
Решение 93/196/ЕИО на Комисията от 5 февруари 1993 г. относно ветеринарно-санитарните условия и ветеринарното сертифициране при внос на еднокопитни за клане (8), съдържа в приложение II към него, бележка под линия 3, списък на трети страни, от които държавите-членки разрешават внос на тези животни.
(7)
Решение 93/197/ЕИО на Комисията от 5 февруари 1993 г. относно ветеринарно-санитарните условия и ветеринарно сертифициране при внос на регистрирани еднокопитни и еднокопитни за разплод и доотглеждане (9), съдържа, в приложение I към него, списък на трети страни, от които държавите-членки разрешават внос на тези животни.
(8)
Уместно е да се направи списък на третите страни, от които е разрешен вносът на еднокопитни в Общността, в единствен акт на Общността.
(9)
В някои случаи единствено специфични категории еднокопитни или особени видове при вноса са разрешени от дадена част от територията на трета страна, както е определено в Решение 92/160/ЕИО на Комисията от 5 март 1992 г. относно регионализацията на някои трети страни при внос на еднокопитни животни (10), и за яснота и прозрачност тези условия на регионализация следва да са предвидени заедно със списък на одобрени трети страни и Решение 92/160/ЕИО e отменено.
(10)
Поради това, че списъкът на трети страни е основен списък, разпоредбите следва да се позовават на специфични условия или ограничения относно вноса на еднокопитни в съответствие със законодателството на Общността.
(11)
Решение 95/461/ЕО на Комисията (11) определя защитните мерки относно венецуелския енцефаломиелит по еднокопитните във Венесуела и Колумбия, които забраняват повторното въвеждане след временен износ на регистрирани коне от Венесуела и от Колумбия. Следователно списъкът трябва да се приспособи съответно.
(12)
Решение 97/10/ЕО на Комисията за изменение на Решение 79/542/ЕИО на Съвета и Решения 92/160/ЕИО, 92/260/ЕИО и 93/197/ЕИО на Комисията във връзка с временния достъп и вноса на регистрирани коне от Южна Африка в Общността (12) определя специфичните условия за внос, включително и регионализация.
(13)
Решение 94/63/ЕИО на Комисията от 31 януари 1994 г. относно изготвянето на временен списък на трети страни, от които държавите-членки разрешават внос на сперма, яйцеклетки и ембриони от овце, кози и еднокопитни животни, както и на яйцеклетки и ембриони от свине (13), препраща в част II от неговото приложение към части 1 и 2 от приложението към Решение 79/542/ЕИО. Този списък е съставен съгласно член 28 от Директива 92/65/ЕИО за преходен период от 3 години.
(14)
Решение 2000/284/ЕО на Комисията от 31 март 2000 г. относно установяване на списък на одобрените центрове за събиране на сперма за вноса на сперма от еднокопитни от трети страни и за изменение на Решения 96/539/ЕО и 96/540/ЕО (14), съдържа списък на страните и на предприятията, от които е разрешен вносът на сперма от еднокопитни.
(15)
Решение 96/539/ЕО на Комисията от 4 септември 1996 г. относно ветеринарно-санитарните изисквания и ветеринарното сертифициране при внос на сперма от еднокопитни животни в Общността (15) и Решение 96/540/ЕО на Комисията от 4 септември 1996 г. относно ветеринарно-санитарните изисквания и ветеринарното сертифициране при внос в Общността на яйцеклетки и ембриони от еднокопитни животни (16), установяват ветеринарно-санитарните условия, приложими при вноса на сперма, яйцеклетки и ембриони от еднокопитни и позоваването на тези разпоредби следва също да е направено в консолидиран списък на трети страни.
(16)
Целесъобразно е да се съчетае специалният списък на страните и условията, относно регионализацията, определени в Решения 79/542/ЕИО, 92/160/ЕИО, 92/260/ЕИО, 93/195/ЕИО, 93/196/ЕИО, 93/197/ЕИО и 94/63/ЕО, в един консолидиран списък, като се уточнят санитарните групи на третите страни и, при необходимост, специфичните условия при внос на еднокопитни и на сперма, яйцеклетки и ембриони от този вид, произхождащи от трети страни.
(17)
Следователно Решения 92/160/ЕИО и 95/461/ЕО следва да бъдат отменени и Решения 94/63/ЕО и 93/195/ЕИО съответно да бъдат изменени.
(18)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предмет и приложно поле
Настоящото решение установява списък на трети страни или на части от тях, когато се прилага регионализация, от които държавите-членки разрешават вноса на еднокопитни и на сперма, яйцеклетки и ембриони от тях, както и посочва другите условия, приложими към този внос.
Член 2
Определения
За целите на настоящото решение се приемат следните определения:
„категория еднокопитни“: еднокопитни, определени в член 2, букви в), г) и д) от Директива 90/426/ЕИО и регистрираните коне;
„внос“: въвеждане на територията на Общността на живи еднокопитни в съответствие със специфичните условия, определени за особен тип внос, именно временното допускане, повторно въвеждане след временен износ и внос.
Член 3
Внос на живи еднокопитни
Държавите-членки разрешават вноса в Общността на живи еднокопитни от трети страни или части от териториите на тези трети страни, изброени в приложението, колони 2 и 4, в съответствие с дадените в приложение I указания, както следва:
-
временно допускане на регистрирани коне, както е посочено в колона 6,
-
повторно въвеждане след временен износ на регистрирани коне за надбягвания, състезания и културни прояви, както е посочено в колона 7,
-
внос на регистрирани коне, както е посочено в колона 8,
-
внос на еднокопитни за клане, както е посочено в колона 9,
-
внос на регистрирани еднокопитни и еднокопитни за разплод и доотглеждане, както е посочено в колона 10.
Член 4
Внос на сперма от еднокопитни
Държавите-членки разрешават вноса на сперма от еднокопитни от трети страни или от части от териториите на трети страни, изброени съответно в колони 2 и 4 от приложение I, от които също е разрешен постоянният внос на регистрирани коне, регистрирани еднокопитни или на еднокопитни за разплод и доотглеждане. Този внос е разрешен при условие, че спермата е взета с оглед износа ѝ към Общността единствено от еднокопитни, принадлежащи към категорията живи еднокопитни, чийто внос е постоянно разрешен и този внос отговаря на изискванията, които съответстват на указанията, определени в приложение I, колони 11, 12 и 13.
Член 5
Внос на яйцеклетки и ембриони от еднокопитни
Държавите-членки разрешават вноса на яйцеклетки и ембриони от еднокопитни, произхождащи от трети страни или от части от територии на трети страни, изброени съответно в приложение I, колони 2 и 4, от които също е разрешен постоянният внос на регистрирани еднокопитни и еднокопитни за разплод и доотглеждане. Този внос отговаря на изискванията, които отговарят на указанията, определени в приложение I, колона 14.
Член 6
Условия за внос на еднокопитни от трети страни
Държавите-членки разрешават вноса на еднокопитни, които отговарят на следните условия:
а)
еднокопитните отговарят на ветеринарно-санитарните изисквания, определени в съответния образец на сертификат, предвиден в Решения 92/260/ЕИО, 93/195/ЕИО, 93/196/ЕИО и 93/197/ЕИО съгласно съответната категория еднокопитни, типа внос и санитарната група, както е посочено в колона 5 от приложение I, в която трета страна или част от територия на трета страна на износ е класирана;
б)
при необходимост за вноса на еднокопитни се изискват допълнителни гаранции или условия, посочени в колона 15 от таблицата в приложение I към настоящото решение;
в)
еднокопитните не се превозват с транспортно средство, на което са натоварени и други еднокопитни, които не са предназначени за Общността;
г)
освен при наличие на разрешение, предвидено в специфичните ветеринарно-санитарни условия, приложими за вноса в Общността, еднокопитните не се превозват в транспортно средство, в което са натоварени и еднокопитни с по-нисш санитарен статут;
д)
по време на транспортирането им към Общността еднокопитните не могат да бъдат разтоварвани на територията на трета страна или на част от територията на трета страна, от която не се разрешава вносът в Общността на еднокопитни;
е)
по време на транспортирането им към Общността еднокопитните не могат да бъдат транспортирани по шосе, с железопътн транспорт или на собствен ход през територията, или през част от територията на трета страна, от която не се разрешава вносът на животни от еднокопитни за най-малко един тип внос за най-малко една категория еднокопитни;
ж)
еднокопитните пристигат в граничния инспекционен пункт на входния пункт в Общността в срок от 10 дни от сертифицирането им в третата страна износител за транспортиране или за придвижване към Общността. В случай на морски транспорт срокът от 10 дни се продължава с продължителността на морския транспорт.
Член 7
Условия за вноса на сперма от еднокопитни от трети страни
Вносът в Общността на сперма от еднокопитни е разрешен, само ако тази сперма се събира в одобрен център за събиране на сперма в съответствие с Директива 92/65/ЕИО и изброен в Решение 2000/284/ЕО и ако тя отговаря на условията, определени във ветеринарния сертификат, предвиден в Решение 96/539/ЕО на Комисията.
Член 8
Условия за внос на яйцеклетки и ембриони от еднокопитни от трети страни
Вносът в Общността на яйцеклетки и ембриони от еднокопитни е разрешен, само ако тези яйцеклетки и/или ембриони отговарят на условията, определени във ветеринарния сертификат, предвиден в Решение 96/540/ЕО на Комисията.
Член 9
Изменения
1. Приложения I и II към Решение 93/195/ЕИО се изменят в съответствие с приложение II към настоящото решение.
2. Решение 94/63/ЕО се изменя, както следва:
а)
заглавието на решението се заменя със следното заглавие:
б)
в член 1, параграф 2 се заличава;
в)
в приложението част II се заличава.
Член 10
Отмяна
Решения 92/160/ЕИО и 95/461/ЕО се отменят.
Член 11
Дата на прилагане
Настоящото решение се прилага считано от 1 май 2004 г.
Член 12
Адресати на настоящото решение са държавите- членки.
Съставено в Брюксел на 6 януари 2004 година.